Diari Oficial de la Generalitat Valenciana


Sumari del DOGV 9186, del 01-10-2021 (2021/9920)

RESOLUCIÓ de 30 de setembre de 2021, de la Conselleria d'Hisenda i Model Econòmic de delegació de competències en la Conselleria de Política Territorial, Obres Públiques i Mobilitat de determinada competència en matèria de Model Econòmic.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9186

Data del DOGV
:   01-10-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/9920


Data del document
:   30-09-2021

Organisme emissor
:   Conselleria d'Hisenda i Model Econòmic

Tipus de document
:   Resolució

Correcció d'errades

 Descriptors 

:   * Conselleria d'Hisenda i Model Econòmic

RESOLUCIÓ de 30 de setembre de 2021, de la Conselleria d'Hisenda i Model Econòmic de delegació de competències en la Conselleria de Política Territorial, Obres Públiques i Mobilitat de determinada competència en matèria de Model Econòmic. [2021/9920]  
De conformitat amb el que es disposa en el Decret 171/2020, de 30 d'octubre, del Consell, d'aprovació del Reglament orgànic i funcional de la Conselleria d'Hisenda i Model Econòmic, competeix a aquesta l'impuls i transformació del model econòmic en la Comunitat Valenciana, basat en el coneixement, la innovació, la sostenibilitat mediambiental, productiva i social en el marc dels instruments estratègics i operatius per al seu desenvolupament.  
El Pla d'acció per a la transformació del model econòmic 2017-2027 inclou com a línies estratègiques, entre altres, el foment de l'ocupació sostenible, el suport a la competitivitat de les empreses valencianes i la millora de la connectivitat del nostre territori amb l'exterior.  
  
La situació d'estat d'alarma, declarada pel Govern d'Espanya per a la gestió de la situació de crisi sanitària ocasionada per la Covid-19, d'absoluta excepcionalitat, va determinar que la circulació de persones i l'assistència de viatgers en els mitjans de transport tendira a ser cada vegada menor i es produïra, a més, en circumstàncies totalment diferents de les ordinàries.  
Així també, els operadors de transport comercial de passatgers, fins i tot els que no estaven sotmesos a contractes públics o obligacions de servei públic (OSP), es van veure forçats, per les circumstàncies esmentades, a reduir l'oferta total d'operacions. El confinament de les persones, les restriccions normatives imposades a la mobilitat i la paralització quasi total de l'activitat productiva i econòmica van provocar una dràstica caiguda de la demanda i dels ingressos totals de les companyies.  
  
Davant l'aparició i la prolongació incerta dels perjudicis econòmics ocasionats per la Covid-19, la ciutadania i les empreses han sigut testimonis de les iniciatives empreses per les diferents administracions públiques per a dissenyar i adoptar diverses mesures, amb la finalitat de pal·liar, o almenys atenuar els seus perniciosos efectes econòmics.  
Des de l'inici d'aquesta crisi, la Comissió Europea va sol·licitar solidaritat a les administracions tot suggerint l'adopció de mesures entre tots els actors i en l'àmbit de les seues competències, perquè la seua gestió es realitzara entre totes les regions de la Unió Europea, de manera coordinada i eficient.  
En aquesta mateixa línia, la Comissió Europea ha modificat i desenvolupat el marc normatiu existent, regulador de les ajudes d'Estat, i l'han adaptat a la situació actual. En concret, en l'àmbit del transport, les restriccions normatives imposades a la mobilitat i la reducció d'una part de l'activitat productiva han provocat una dràstica caiguda de la demanda de viatgers i dels ingressos totals, en el conjunt del sector i per a tota mena de trànsits (ferroviaris, carretera, aeris, etc.).  
  
La plasmació d'aquestes polítiques en l'àmbit de la Comunitat Valenciana i l'impacte que ha tingut en el nostre territori aquesta situació d'excepcionalitat obliguen al fet que la Generalitat adopte mesures tendents a pal·liar els efectes d'aquesta crisi en les companyies regionals amb seu en la Comunitat Valenciana, que garantisca la connexió i mobilitat amb diversos punts del territori nacional i internacional, preservant les ocupacions que elles generen.  
La Conselleria de Política Territorial, Obres Públiques i Mobilitat, segons el seu Reglament orgànic i funcional aprovat pel Decret 177/2020, de 30 d'octubre, del Consell, és el màxim responsable del Consell en matèria, entre altres, de transports, per la qual cosa es considera convenient que exercisca per delegació aquelles transformadores del model econòmic relatives al transport.  
L'article 9 de la Llei 40/2015, d'1 d'octubre, de règim jurídic del sector públic estableix: «1. Els òrgans de les diferents administracions públiques poden delegar l'exercici de les competències que tinguen atribuïdes en altres òrgans de la mateixa administració, encara que no siguen jeràrquicament dependents, o en els organismes o entitats de dret públic vinculats a aquelles o que en depenguen».  
L'article 63.1 de la Llei 5/1983, de 30 de desembre, del Consell, estableix que «L'exercici de les competències pròpies de cada òrgan podrà ser delegat per aquest en l'òrgan jeràrquic immediat inferior, llevat que per aplicació del principi d'eficàcia siga aconsellable atribuir-lo a un altre òrgan, sense que hi càpia la delegació de competències delegades».  
Per tant, de conformitat amb el que disposa l'article 9 de la Llei 40/2015, d'1 d'octubre, de règim jurídic del sector públic, i l'article 63 de la Llei 5/1983, de 30 de desembre, del Consell, resolc:  
  
Primer  
Es delega en la Conselleria de Política Territorial, Obres Públiques i Mobilitat l'exercici de les competències de transformació del model econòmic relatives a les empreses de transport.  
  
Segon  
En totes les resolucions que s'adopten i en els contractes que es formalitzen en virtut de delegació es farà constar expressament el que s'estableix en l'article 63 de la Llei 5/1983, del Consell, i en l'article 9 de la Llei 40/2015, d'1 d'octubre, de règim jurídic del sector públic.  
  
  
Tercer  
La delegació de competències que es disposa en la present resolució no serà obstacle perquè l'òrgan delegant puga reclamar el coneixement o la resolució dels assumptes que considere oportuns, i, així mateix, podrà revocar la delegació en qualsevol moment de conformitat amb el que s'estableix en l'article 63.5 de la Llei 5/1983, de Consell, i en els articles 9 i 10 de l'esmentada Llei 40/2015.  
  
Quart  
La present resolució entrarà en vigor l'endemà de la publicació en el Diari Oficial de la Generalitat Valenciana.  
  
València, 30 de setembre de 2021.- El conseller d'Hisenda i Model Econòmic: Vicent Soler i Marco.